钦定古今图书集成/历象汇编/庶征典/第177卷 > 《黄龙负舟赋》吕温
## 钦定古今图书集成/历象汇编/庶征典/第177卷 > 《黄龙负舟赋》吕温

夏后氏奠山疏滞，拯溺开泰。元珪锡命，既成天下之
功；黄龙发祥，始跃域中之大。当其驻轸江甸，舣舟洪
川，天行健而时有未济，地设险而瞻之在前，思利涉
以抚俗，遂精诚而告虔。于是云气滃起，神光烂然，奋
角于勿用之窟，骧首于或跃之泉。光波澄澜，奉天意
以颙若；拖尾垂鬣，夹王舟而负焉。合灵符于百代，表
“圣运于千年。”徒伟夫出无情，驰不测，如驱风雷，若有
羽翼。观竭诚以效用，似就列而陈力。电目流光，金鳞
耀色。天吴奔走，阳侯屏息。巨险汔济，孰假剡木之能；
潜怪莫逢，宁资画鹢之息。应变化以昭盛，出沈潜而
刚克。其庆惟大，赖祉福者兆人；其观惟荣，执玉帛者
万国。若非平土湮水，泣辜罪己，菲饮食以昭俭，卑宫
室而思理。德掩乎生成之初，功齐乎开辟之始。安有
非常之神，物不召而萃止，济其不通而彰其具美者
也。至若汉横汾水，秦抵沧溟，实逞心欲，匪崇德馨。苍
生之虚瘁靡念，方士之空言是听。始幸免于覆溺，夫
何望乎炳灵？於戏！动罔轨模，言非善教，则人虽愚弱，
或使之而不效。其志惟纯，其德孔殷。则龙虽神化，将
不役而自勤。信矣哉！国家俾人其苏，在理无郁。超乎
大禹，不务舟车之劳；蜿彼黄龙，但为宫沼之物而已。